**ОДГОВОРИ НА ПИТАЊА - ДОДАТНА ОБЈАШЊЕЊА 01-104/15:**

30.07.2015.

1. **Питање:** У тендерској документацији сте навели да тражите сертификат ISO 23001. Дајемо Вам објашњење за овај стандард.

Овај стандард за менаџмент континуитетом пословања специфира захтеве за планирање, успостављање, примену, функционисање, праћење, преиспитивање, одржавање и стално побољшавање документованог система менаџмента ради заштите од инцидената који ремете, смањења вероватноће њиховог појављивања, припреме и одговора на њих, као и опоравка од њих када се појаве. Захтеви специфицирани у овом међународном стандарду су генерички и предвиђено је да буду применљиви на све организације или њихове делове, без обзира на њихов тип, величину, или природу. Степен примене ових захтева зависи од сложености организације и окружења у којем она функционише.

И као што видите корист од оваквог сертификата за фирме које се баве обезбеђењем је никаква. И служи да би се смањио број потенцијалних понуђача на јавним набавкама. Такође обавештавамо Вас као наручиоца да је у овом тренутку наше тржиште преплављено сертификатом 23001 који су лажни. Код нас не постоји проверавач за овај стандард, самим тим фирма лажно даје сертификат. Ако овакве фантомске сертификационе куће не може да контролише АТС (Акредитационо тело Србије), поставља се питање како ће те Ви? Такође сматрамо да је ово дискриминација према осталим понуђачима, који не желе да користе лажне сертификате, а Ви имате обавезу да омогућите већем броју понуђача да учествују на овој јавној набавци. Ви као наручилац морате да водите рачуна на додатне услове који су дискриминаторски у овом случају. Ми изражавамо сумњу да је овај тендер намештен.

На који начин ће те да проверите валидност сертификата, пошто АТС не може јер овај стандард није акредитован? Да ли Ви располажете кадровским капацитетом који има одређенe квалификације који може да се упусти у утврђивање веродостојности овог сертификата и на који начин? Да ли Ви као општина имате сертификат?

* **Одговор:** Поштовани, прво морамо да напоменемо да ми нисмо тражили сертификат 23001, већ важећи сертификат према захтевима стандарда SRPS ISO/IEC 22301.

ISO 22301 је стандард који се односи на управљање континуитетом пословања (Business Continuity Management), применом „холистичког“ процеса управљања који идентификује потенцијалне претње по предузеће, укључујући и њихове последице. Овај стандард специфира захтеве за планирање, успостављање, имплементацију, руковање, мониторинг, преглед, одржавање и стално побољшање документованог система управљања који има за циљ да заштити предузеће од претње, смањи вероватноћу настанка, припреми за реаговање и опорави од реметилачких инцидената уколико до њих дође. Процена, планирање и контрола планова за превазилажење ванредних ситуација смањује негативан утицај могућег прекида активности предузећа (нпр прекид испоруке услуга купцима). **Самим тим нам је заправо то најважнија ствар јер ми као општина не можемо да допустимо да останемо без обезбеђења нити можемо себи да допустимо раскид уговора у случају несавесног пословања који би изазвао нове поступке, а самим тим и време без обезбеђења.** У „екстремним“ ванредним ситуацијама, добро устројен и учинковит систем менаџмента континуитетом пословања ће помоћи и подржати опоравак пословања, штитећи при томе име и углед предузећа, као и тржишни удео који предузеће поседује. Стандард ISO 22301 обезбеђује оквир за развој и постизање оперативне отпорности предузећа. Намењен је предузећима свих делатности, а његова примена помаже предузећу да демонстрира зантересованим странама способност одржавања пословног континуитета у реалним и потенцијално могућим ванредним ситуацијама. ISO 22301 обухвата захтеве чија примена доприноси:

* Заштити од инцидената
* Смањењу вероватноће појављивања инцидената
* Припреми и одговору на инциденте
* Опоравку од инцидената у случају да се појаве

Разне природне катастрофе, угрожавање животне средине, технолошке незгоде и вештачки изазване кризе су доказале да могу изазвати тешке инциденте и да уколико се десе, утичу подједнако штетно и на јавни и на приватни сектор. У оваквим ситуацијама прави изазов представља реализација плана хитног реаговања или примена стратегија за управљање кризним ситуацијама. Управљање континуитетом пословања је кључни фактор за континуирани рад свих врста предузећа у случају појаве поремећаја. ISO 22301 је први међународни стандард за управљање континуитетом пословања и развијен је са циљем да помогне предузећима да минимизирају ризик од реалних поремећаја. У потпуности је усклађен са новим смерницама из ISO водича 83, и може да се интегрише са другим системима управљања као што су ISO 9001, ISO 14001, ISO 27001 и др.

International Certification Group, Tom Konsalting као и друге куће пружају сертификацију према ISO 22301 и омогућавају стицање сертификата ISO 22301 помоћу ког доказујете да Ваше предузеће примењује Систем управљања континуитетом пословања. Сертификат ISO 22301 представља тржишну гаранцију и улива поверење у континуитет услуга без обзира на поремећаје који могу да настану, а с обзиром на специфичност услуге коју ми тражимо и на сталне осцилације на тржишту услуга обезбеђења, нама овај сертификат гарантује неопходну континуираност и сигурност у вршењу услуге.

Морамо још и напоменути да је стандард ISO 22301 (SRPS ISO 22301 – српско издање) усвојен 24.03.2014. од стране директора Института за стандардизацију Србија. http://www.iss.rs/rs/standard/?natstandard\_document\_id=45135

Дакле, да резимирамо, свака организација може да унапреди своје пословање, допринесе и побољша способност организације да управља инцидентима који изазивају поремећај њеног пословања, може то урадити применом захтева овог стандарда. Самим тим што је и наведено: „Континуитет пословања доприноси већој отпорности друштва. Можда ће бити потребно да у процес опоравка буду укључени шира заједница и утицај окружења организације на организацију и самим тим на друге организације“. Предмет примена овог стандарда је да: „Организација пројектује – Систем менаџмента континуитетом пословања, примерен својим потребама као и да испуњава захтеве својих заинтересованих страна“. Такође је наведено: „Овај међународни стандард је применљив у организацијама свих типова и величина..“ Тако да констатација да: „Корист од оваквог сертификата за фирме које се баве обезбеђењем је никаква“, је непрофесионална и површна. Корист од примене захтева овог стандарда осим предузећа где је имплементиран треба да имају заинтересоване стране (купци, корисници, партнери и друштвена заједница), јер мотив за имплементацију стандарда није да побољшања буду евидентна само у предузећу него да та побољшања осете и заинтересоване стране кроз пласман производа и услуга.

Такође је нетачна констатација да на простору Србије нема проверавача система менаџмента по захтевима стандарда ISO 22301, јер проверавачи у Србији имају међународно искуство у имплементацији овог стандарда.

Даље, сертификат SRPS ISO/IEC 22301 је урађен у складу са правилима стандарда за оцењивање усаглашености (а за који је Акредитационо тело Србије издало одговарајуће одобрење). Важно је да та институција **има одобрење од стране Акредитационог тела Србије за издавање ових сертификата**. Није од значаја чињеница што Акредитационо тело Србије још није формирало шему правила за овај међународни сертификат, тако да акредитација за њих у Србији не постоји-нема знака „АТС“ у горњем углу. Акредитационо тело Србије (АТС) није издало ниједну акредитацију која обухвата сертификацију по захтевима стандарда SRPS ISO 22301. Разлоге за то можете тражити од њих на mail - office@ats.rs.

Сви тражени сертификати у конкурсној документацији имају префикс „SRPS ISO“, што означава да ове сертификате могу да издају само институције регистроване у Србији и на српком језику. У конкурсној документацији није тражено да сертификат буде акредитован, односно да има знак акредитације, већ да буде важећи.

Осим тога, ако Ви већ немате поменути сертификат или нисте у могућности да га добијете, свакако можете да наступите у сладу са чланом 80. (подизвођач) и чланом 81. (заједничка понуда) Закона о јавним набавкама. Ми као наручилац нисмо извршили дискриминацију тражећи сертификат, самим тим јер додатне услове заједно испуњавају и понуђач и подизвођач, као и понуђачи који наступају заједно.